Pakkematerjal

**Pakkematerjal** (inglise *packing material*) on materjal, mida kasutatakse toodete või saadetiste pakendite valmistamiseks ja/või toodete ja saadetiste kaitsmiseks transpordil ja käsitsemisel. Pakendite tootmisel ja pakendamisel kasutatavate materjalide valik on suur. Pakkematerjali peamised liigid on klaas, plastik, paber ja kartong, sh kihiline kartong, metall, puit, vineer, puitlaast- ja puitkiudplaat, pakkekile, vahtpolüstürool ja polüpropüleen. 

## Pakkematerjali liigid
**Puit ja vineer**

Keskmiselt 80% intermodaalselt transporditavatest kaupadest veetakse lähtekohast sihtkohta puidust kaubaalustel või kasutatakse puidust pakkematerjali mõnel muul viisil. Nii kasutatakse puitu kaubaaluste toestamiseks konteineris, masinate ja seadmete transportimisel jne. Puidust valmistatakse ka kaubaaluste „kraesid“, erinevaid kaste ja kaablitrumleid. Pakkematerjalina kasutatakse üldjuhul rohkem madalama kvaliteediga leht- ja okaspuu puitu. 

**Vahtpolüstürool**

Vahtpolüstürooli (inglise *styrofoam*) kasutatakse peamiselt vigastamistundlike kaupade, iseäranis kodumasinate ja tarbeelektroonikatoodete pakendamisel. Praktiliselt kõik pesumasinad, külmkapid ja pliidid varustatakse valmistajatehases kodumasina kindla mudeliga sobivate vahtpolüstüroolist, puidust  ja termokahanevast pakkekilest segapakenditega. Lisaks kasutatakse vahtpolüstürooli graanuleid pakendites täitematerjalina. Vahtpolüstürooli kui pakkematerjali peamised kasulikud omadused on selle praktiliselt olematu mahukaal, ülihea löögineelamisvõime ja mõõdukas hinnatase. 

**Laineline kartong (lainepapp)**

Laineline kartong (gofreeritud kartong) on laialdaselt kasutatav pakkematerjal. Toodetakse nii ühe-, kahe-, kui ka kolmekihilist lainelist kartongi. Kahekihiline laineline kartong on ühekihilisest jäigem ja vastupidavam. 

Lainepappi toodetakse viies paksuses:

* minilaine (E) paksusega 2,0 mm;
* madal laine (B) paksusega 3,0 mm;
* kõrge laine (C) paksusega 4,0 mm;
* topeltlaine (BC) paksusega 7,0 mm;
* kolmekordne laine (ACA) paksusega 15,0 mm. 

Lainepappi kasutatakse suurtes kogustes rühmapakendite tootmiseks. Väiksed pappkarbid valmistatakse tavaliselt õhukesest ühekihilisest lainepapist, suured karbid aga kahekihilisest, paksemast lainepapist. Lainepapi kasutusvõimalusi toodete pakendamisel on palju. Sellega võidakse kaitsta kaubaalusel olevaid tooteid nii külgedelt kui ka pealt. Juhul kui pakendi pind ei tohi puutuda kokku kaubaaluse laudisega, asetatakse sellele enne toodete paigutamist kaubaaluse mõõtmetega lainepapist leht. Tootjad turustavad lainepappi rullis, lehtedena ja kasutamiseks valmis, karbi kokkuvolditud pinnalaotustena. 

**Paber**

Enamik pakendimüüjatest turustab muude materjalide kõrval ka jätkuvalt nn jõupaberit. Toodetakse Mg-tüüpi jõupaberit (ühelt poolt sile) kaaluga (paksusega) 40 g/m2 ja 80 g/m2 ning Ug-tüüpi jõupaberit kaaluga 70 g/m2. Jõupaberit turustatakse nii rullis kui ka poognatena. Erinevaid pabereid rullis kasutatakse nn kortsutamismasinates. Seadmes muudetakse tasapinnaline paber kortsude sissepressimisega ruumiliseks, millega täidetakse ladudes ja jaotuskeskustes toote müügipakendi ja sellest suurema saadetise pakendi vahel olevat vaba ruumi karbis. 

**Veniv pakkekile**

Veniv pakkekile (inglise *stretch film*) on liibuv ja veniv kile, mida kasutatakse peamiselt kaubaalusel olevate pakendite muutmisel kompaktseks pakkeüksuseks ja nende kinnitamiseks kaubaaluse külge. Kilesse mähkimine muudab kaubaaluse koos pakenditega kompaktseks ja tõstukitega hästi käsitsetavaks. Pakkekilet mähitakse ümber kaubaaluse ja sellel olevate pakendite käsitsi või kilemähkimisseadmega. Käsitsi mähkimine on füüsilist pingutust nõudev tegevus, mille puhul soovitatakse kasutada spetsiaalset käepidemetega kilerulli hoidjat. Ilma mainitud töövahendita töötamisel on vaja kasutada kindlasti töökindaid. 

Läbipaistvat pakkekilet käsitsi pakendamiseks turustatakse rullides laiusega on 450 mm. Tootjad kerivad rullile enamasti 300 m kilet, millega on võimalik mähkida olenevalt kaubaaluse tüübist ja pakendite kõrgusest alusel keskmiselt 10–15 kaubaalust. Pakkekilet toodetakse paksusega 0,017 mm, 0,020 mm ja 0,023 mm. Kilerulli sees oleva papist hülsi siseläbimõõt on tavaliselt 50 mm. 

Masinkilet toodetakse 500 mm laiustes rullides paksusega 0,015 mm, 0,017 mm, 0,020 mm, 0,0123 mm ja 0,030 mm. Olenevalt kile paksusest keritakse rulli 1076 kuni 2150 m kilet. Toodetakse läbipaistvat ja musta (läbipaistmatut) pakkekilet. Rohkem kasutatakse ladudes ja terminalides läbipaistvat pakkekilet, kuna see võimaldab teha saadetise vastuvõtukontrolli ka pakkekilet eemaldamata. Läbipaistmatut pakkekilet kasutatakse enamasti siis, kui soovitakse turvata kõrge väärtusega kaubasaadetisi. 

Mähkimine veniva pakkekilega *(inglise stretch wrapping*) on kaubaalusele asetatud pakendite muutmine kompaktseks ja kinnitamine kaubaaluse külge, mähkides kaubaaluse serva ja pakendite ümber mitmekordselt õhukest, venivat ja liibuvat pakkekilet. Venivasse pakkekilesse mähkimisega stabiliseeritakse enamasti veoks rühma- või müügipakenditest koostatud pakkeüksusi, nagu kaubaaluseid, rataskonteinereid jms. Pakkekilega mähkimine kaitseb kaupa tolmu ja niiskuse ja muu võimaliku saastumise eest. Kilesse mähitud kauba kahjustused on hõlpsasti märgatavad. See on jaotus- ja hulgiladudes kõige enam kasutatav pakkeüksuste stabiliseerimisviis. 

Pakkekile kasutamisega saadakse tavaliselt alljärgnevad eelised:

* pakkekile kaitseb kaupa osaliselt või täielikult niiskuse eest;
* pakkekile kaitseb pakendeid tolmu, mustuse ja määrdumise eest;
* läbipaistev pakkekile võimaldab märgata kaubaalusel olevate pakendite ja kaupade vigastusi;
* pakkekile võimaldab muuta alusel eri suurusega pakendeid kompaktseks pakkeüksuseks. 

Pakkekile sisemine külg on tavaliselt nakkavam kui selle väliskülg. Seetõttu peab pakendaja jälgima, et rullis oleva pakkekile sisemine külg jääks ka kaubaaluse või muu pakkeüksuse pakendamisel siseküljeks. Pakendamisviisi tõsine puudus on kaubaaluste lahtipakendamisel tekkiv tohutu pakkekile kogus, mida pole võimalik korduvalt kasutada. Materjal vajab kasutamisjärgselt kokkukogumist, ja eraldamist muudest pakendamisel kasutatavatest kilematerjalidest. 

**Termokahanev pakkekile**

Termokahanev pakkekile (inglise *shrinking film*) on mõeldud alusele laotud kaubapakendite kinnitamiseks kaubaalusele ning kauba kaitsmiseks määrdumise ja märgumise eest. Termokahaneva kilega pakendamine on hea moodus kauba fikseerimiseks kaubaalusel ja selle kaitsmiseks edasistes käitlemistoimingutes.Kauba kaitsmisel termokahaneva pakkekilega (inglise *shrink wrapping*) kasutatakse seadet, mis katab alusel oleva kauba eelkuumutatud kilesukaga, mis jahtudes kokku tõmbub. Kaubaalus pakendatakse spetsiaalse seadmega, mis kuumutab ja venitab kaubaalusel olevatele kaupadele asetatavat termokahanevast kilest kotti, pärast mida asetab selle üle kauba ja kaubaaluse servade. Jahtumisel kile kahaneb ja liibub tugevasti ümber kauba ja kaubaaluse serva, muutes aluse koos kaubaga kompaktseks ja niiskuse ning tolmu eest hästi kaitstuks. Kuumutamine võib toimuda spetsiaalses kuumutuskambris või automaatseadme abil, mis moodustab ühe osa konveierliinist. Ka täisautomatiseeritud jaotuskeskustes on segaaluste kompaktseks muutmiseks kasutusel termokahaneva kilega pakendamise automaatseadmed. Reeglina kasutavat pakendamist termokahaneva kilega tootjad ja suured hulgimüüjad. 

Termokahaneva kilega pakendades võib saada alljärgnevaid eeliseid:

* pakendamine kaitseb kaupa vee, niiskuse, tolmu ning määrdumise eest;
* termokahanev pakkekile muudab kahanedes kauba alusel kompaktseks. 

Kaubaaluste pakendamisel termokahaneva pakkekilega saadakse venivasse kilesse mähkimisega võrreldav tulemus. Reeglina on termokilega pakendatud kaubaalus vertikaalselt stabiilsem ja kaitseb kaupa paremini niiskuse eest. See võtab jahtumisel ja kokkutõmbumisel pakendite kuju ja liibub nende vastu väga tihedalt. Kuna termokile on vähesel määral läbipaistev, võib kaubaga seotud informatsiooni lugemine selle alt olla raskendatud. Pakkekile alt ei ole kauba markeeringud alati hästi nähtavad. 

**Mullkile**

Mullkile (inglise *bubble wrap*) on kahest 0,06 mm paksusega polüetüleenkilest valmistatud topeltkile, mille vahel on 4,0 mm kõrgused ja 10,0 mm läbimõõduga õhumullid. Mullkile kaitseb kergestipurunevaid kaupu löökide, muljumise, külma, niiskuse ja määrdumise eest. Mullkile on eriti vastupidav mehaaniliste mõjude suhtes. Tavapäraselt müüakse mullkilet 600 mm, 1000 mm, 1200 mm ja 1500 mm laiustes rullides. Rullis mullkile pikkus on tavapäraselt 100 m. 

**Pakketeip**

Pakketeip (inglise *packing tape*) on plastikkilest valmistatud liimiga lint peamiselt kartongist ja lainepapist karpide põhja fikseerimiseks karbi koostamisel, karbi sulgemiseks, pakendite ajutiseks fikseerimiseks kaubaalusel jms otstarbel. Pakketeipe kasutatakse peamiselt gofreeritud kartongist karpide põhja fikseerimiseks karbi koostamisel ja karbi sulgemiseks. Samuti leiab pakketeip kasutamist pakendite ajutisel fikseerimisel kaubaalusel kompaktse pakkeühiku koostamise käigus. Teipimine on vähekulukas ja käepärane viis kauba stabiliseerimiseks alusel. Seda on sobiv kasutada juhul, kui pakendamistöö maht pole suur. Oluline puudus on asjaolu, et kaupa pole võimalik korralikult aluse põhja külge kinnitada. Lisaks mainitud kasutusvaldkondadele leiab pakketeip kasutamist ka paljude muude pakendamistoimingute puhul. 

Toodetakse PVC tüüpi läbipaistvaid pakketeipe laiusega 12 mm; 15 mm; 19 mm; 25 mm; 38 mm ja 50 mm ning PP tüüpi läbipaistmatuid pakketeipe laiusega 25 mm; 38 mm ja 50 mm. Pakketeipide paksus on 0,055 mm ja 0,048 mm. 

Kui veoahelas on tegemist hinnaliste kaupadega, millel on edasise veo- ja käsitsemisprotsessi käigus oht saada kuritegelikul teel kahju, tuleks kaubaaluseid täiendavalt turvata. Täiendav turvamine tähendab üldjuhul kaubaaluse tihedat mähkimist musta (läbipaistmatusse) pakkekilesse ja kile fikseerimist alusel spetsiaalse teibi, ehk nn turvateibiga. Turvateip (inglise *security tape*) on tugevdatud nakkevõimega ja kirjaga (enamasti firma logo) varustatud teip, mida pole võimalik veo käigus märkamatult asendada. Turvateibi eemaldamisel ei saa seda teist korda kasutada, kuna pakkekile on jäänud teibi külge või on oluliselt halvenenud teibi nakkevõime. Turvateip kleepub pakkekilele sedavõrd tugevalt, et selle eemaldamine pakkekilet kahjustamata on võimatu. Turvateibi liim on sellise nakkuvusega, et teibi eemaldamise katsel puruneb pakkekile. Turvateibi kasutamine peab toimuma range kontrolli all, see ei tohi olla kättesaadav kõrvalistele isikutele. Samuti on väga tähtis, et veokiri sisaldaks lisamärget, mis teeb veoahelas kohustuslikuks kontrollida turvateibi olemasolu kauba vahekäitlemisel või vastuvõtmisel. 

Teibi kasutamisega kaasnevad järgmised puudused:

* teip ei kaitse kaupa vee, niiskuse, tolmu ja mustuse eest;
* teibiga pole võimalik kinnita kaupa korralikult aluse külge;
* teibi liim võib kahjustada kartongpakendi pealispinda ja muuta markeeringu loetamatuks. 

**Pakkelint**

Pakkelint (inglise *packing strap*) on polüpropüleenist või terasest lint, millega kinnitatakse kaup kaubaaluse külge või millega kinnitatakse täiendavalt kartongist või muust materjalist pakendid. Pakkelint asetatakse tavaliselt vähemalt kahest kohast üle alusele paigutatud kauba ja viiakse kaubaaluse põhja alt läbi. Seejärel pingutatakse pakkelint spetsiaalse käsiseadme abil, fikseeritakse metallist klambriga ja lõigatakse läbi. Sageli on vaja kasutada koos pakkelindiga ka kartongist kaitsenurkasid. Kaitsenurki kasutamata võib pingutatud lint muljuda ja kahjustada pakendeid. Tavakauba kinnitamisel alusele kasutatakse üldjuhul polüpropüleenist pakkelinti. Raskete esemete fikseerimiseks kaubaalusel kasutatakse terasplekist pakkelinti. Metallist pakkelindiga pakendamisel asetatakse lint ümber pakendi spetsiaalse seadme abil pingutatakse ja seejärel kinnitatakse lindi otsad metallklambriga. 

Kauba kinnitamine pakkelindiga annab järgmisi eeliseid:

* pakkelint kinnitab kauba alusele tugevasti ja kindlalt;
* pakkelindi kasutamine on suhteliselt vähekulukas viis kauba kinnitamiseks;
* kaubad ja nende markeeringud on nähtaval;
* pakkelindi pingutamise ja klambri paigaldamise käsiseadmed on soetatavad mõõduka hinnaga ;
* pakkelinti saab kasutada kauba kinnitamiseks/fikseerimiseks nii vertikaal- kui ka horisontaalsuunas. 

Pakkelindi kasutamisel ilmnevad tavaliselt alljärgnevad puudused:

* kartongist nurgakaitsete kasutamisel on pakkelindiga kinnitamine aeganõudev töö;
* käsiseadmega töötamine on töömahukas ja aeganõudev;
* pakkelindi oskamatu käsitsemisega võib kahjustada kauba pakendeid;
* pakkelindi viimine kaubaaluse põhja alt läbi manuaalselt on aeganõudev ja ergonoomiliselt ebasoodne tegevus;
* pakkelindi (eriti teraslindi) hooletu paigaldamine ja eemaldamine võib tekitada vigastusi kätele. 

Suurendamaks töö tootlikkust pakkelindiga pakendamisel on hakatud valmistama spetsiaalseid seadmeid. Sellega viiakse pakkelindi ots kaubaaluse põhja alt läbi, tõstetakse kaubaaluse teiselt küljelt üles ja ulatatakse töötajale. Automaatne pakkelindiga pakendamise seade pingutab polüpropüleenist pakkelindi, lõikab selle läbi ja ühendab kuumutamise teel pakke otsad mõne sajandiksekundi jooksul. Automaatseadme poolt tekitatav pakkelinti ümber pakendi pingutav jõud, lindi otste ühendamiseks kasutatav temperatuur ja kuumutamise aeg on seadistatavad. 

Polüpropüleenlinti kasutatakse ka lainepapist, vineerist, puidust jms materjalist kastide täiendavaks turvamiseks (sulgemiseks). Polüpropüleeenist pakkelindid on vastupidavad niiskusele, õlidele ja rasvadele. Sobivad nii masin- kui ka käsitsi pakendamiseks. Pakkelindi laius on 12,0 mm ja paksus 0,55 mm või 0,73 mm. Keras võib olla 1000–3000 m pakkelinti. 

Terasest pakkelint on polüpropüleenist valmistatud lindist jäigem ja vastupidavam, mistõttu kasutatakse seda enamasti raskete esemete (metalltooted) fikseerimisel. Terasest linte toodetakse laiusega 16 mm ja 19 mm. Pakkelindi otste kinnitamiseks on kasutusel spetsiaalsed metallist klambrid. 

Pakkelindi kinnitusklamber on metallist või plastikust klamber, millega kinnitatakse pakkelindi kaks otsa. Enne pakkelindi otste kinnitamist on vaja linti pingutada. Klamber kinnitatakse pakkelindile käsitööriistaga, millega pingutatakse linti, lõigatakse see läbi ja pressitakse pakkelindi otsad kokku. Pakkelindi kinnitustööriistaga kinnitatakse kaup kompaktse pakkeüksuse koostamiseks polüpropüleen- või metall-lindiga kaubaaluse külge. Pakkelindiga kinnitamine on üks kulusäästlikumaid viise kauba fikseerimiseks kaubaalusel või muude pakkeüksuste täiendavaks kokkusidumiseks. 

**Nurgakaitse**

Nurgakaitsed (inglise *corner protection*) valmistatakse paksust kartongist või pressitud puitkiu massist ja neid kasutatakse enamasti koos pakkelindiga. Nurgakaitse asetatakse kauba nurkadesse pakkelindi ja kauba vahele. Nurgakaitsed suudavad kaitsta tooteid pingutatud pakkelindi poolt avaldatava rõhu eest. Kui nurgakaitsed asetada pakkeüksuse nurkadesse veniva pakkekile alla, saab nendega kaitsta ka alusel oleva kauba vertikaalnurki. Nurgakaitsed taluvad hästi niiskust, kaitstes kaubaalusel oleva kauba vertikaal- ja horisontaalservasid (nurkasid) löökide ja muljumiste eest. 

Nurgakaitseid valmistatakse eri mõõtudes ja suurustes. Kõige rohkem kasutatakse pakkenurga laiuseid 35 mm; 40 mm; 45 mm ja 50 mm. Nurgakaitse paksus võib olla vahemikus 1,00–6,00 mm. Üldjuhul valmistavad tootjad nurgakaitseid eri pikkustega vastavalt klientide vajadustele. Nurgakaitsete pikkused on enamasti vahemikus 50–6750 mm. 

Pakendamine pakkelindi ja nurgakaitsetega pakub järgmisi eeliseid:

* võimalik on asendada muid, kallimaid pakkematerjale ja pakendamislahendusi;
* muudab pakendid kaubaalusel kompaktseks
* võimalik on säästa pakkematerjali ja vähendada pakendamise töökulu;
* materjal on taaskasutatav;
* kaitseb kaupa veo- ja laoprotsessis vigastuste eest.